Κανονισμός (ΕΚ) αριθ. 2264/2001 του Συμβουλίου

της 21ης Νοεμβρίου 2001

για τον καθορισμό ορισμένων αυτόνομων και μεταβατικών παραχωρήσεων υπό μορφήν κοινοτικών δασμολογικών ποσοστώσεων που εφαρμόζονται κατά την εισαγωγή στην Κοινότητα ντομάτας, καταγωγής Μαρόκου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα ακόλουθα:

(1) Στις 10 Σεπτεμβρίου 2001 έγιναν στο Ραμπάτ, δυνάμει του άρθρου 2 παράγραφος 6 του πρωτοκόλλου αριθ. 1 της συμφωνίας σύνδεσης για τη σύναψη της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου(1), διαβουλεύσεις όσον αφορά την εισαγωγή στην Κοινότητα ντομάτας νωπής ή διατηρημένης με απλή ψύξη, καταγωγής Μαρόκου.

(2) Μετά τις διαβουλεύσεις αυτές που στοχεύουν στο να είναι δυνατή η παραδοσιακή ροή των εξαγωγών ντομάτας Μαρόκου στην Κοινότητα χωρίς να διαταραχθεί η κοινοτική αγορά, θα πρέπει να διασφαλισθεί αυτόνομη δασμολογική προτίμηση για ποσότητα 18081 τόνων που θα κλιμακωθεί κατά τους μήνες Νοέμβριο και Δεκέμβριο 2001 και Απρίλιο και Μάιο 2002.

(3) Η δασμολογική ποσόστωση για τον Απρίλιο και Μάιο 2002 θα ανοίξει μόνο εάν οι συνολικές κοινοτικές εισαγωγές ντομάτας, καταγωγής Μαρόκου, δεν υπερβούν τους 156676 τόνους κατά τη διάρκεια της περιόδου από την 1η Οκτωβρίου 2001 έως τις 31 Μαρτίου 2002. Το Μαρόκο δεσμεύθηκε οι συνολικές εξαγωγές του να μην υπερβούν τις ποσότητες που συμφωνήθηκαν κατά τη διάρκεια της περιόδου από την 1η Οκτωβρίου 2001 έως τις 31 Μαΐου 2002, ήτοι 168757 τόνους.

(4) Ο κανονισμός (ΕΚ) αριθ. 747/2001 του Συμβουλίου, της 9ης Απριλίου 2001, για διαχείριση κοινοτικών δασμολογικών ποσοστώσεων και ποσοτήτων αναφοράς για προϊόντα δυνάμενα να υπαχθούν σε προτιμήσεις βάσει των συμφωνιών με ορισμένες μεσογειακές χώρες(2), έχει ανοίξει τις δασμολογικές ποσοστώσεις που προβλέπονται κατά την εισαγωγή στην Κοινότητα ντομάτας νωπής ή διατηρημένης με απλή ψύξη, καταγωγής Μαρόκου, στο πλαίσιο της συμφωνίας σύνδεσης, και έχει καθορίσει τις λεπτομέρειες διαχείρισης των δασμολογικών ποσοστώσεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο από την 1η Νοεμβρίου 2001 έως τις 31 Μαρτίου 2002, η ποσότητα της κοινοτικής δασμολογικής ποσόστωσης με αύξοντα αριθμό 09.1190 που εφαρμόζεται κατά την εισαγωγή στην Κοινότητα ντομάτας, νωπής ή διατηρημένης με απλή ψύξη, που υπάγεται στον κωδικό ΣΟ 0702 00 00, καταγωγής Μαρόκου, δυνάμει του κανονισμού (ΕΚ) αριθ. 747/2001, αυξάνεται κατά τρόπο αυτόνομο κατά 6000 τόνους.

2. Εάν οι συνολικές κοινοτικές εισαγωγές ντομάτας, καταγωγής Μαρόκου, δεν υπερβούν τους 156676 τόνους κατά τη διάρκεια της περιόδου από την 1η Οκτωβρίου 2001 έως τις 31 Μαρτίου 2002, η κατωτέρω αυτόνομη δασμολογική ποσόστωση ανοίγεται από την Επιτροπή:

>ΘΕΣΗ ΠΙΝΑΚΑ>

3. Η διαχείριση της δασμολογικής ποσόστωσης που αναφέρεται από τον παρόντα κανονισμό γίνεται από την Επιτροπή σύμφωνα με το άρθρο 4 του κανονισμού (ΕΚ) αριθ. 747/2001.

4. Η εφαρμογή του παρόντος κανονισμού υπόκειται στις διατάξεις που προβλέπονται στο πρωτόκολλο αριθ. 4 της ευρωμεσογειακής συμφωνίας της σχετικά με τον ορισμό της έννοιας "προϊόντα καταγωγής" ή "καταγόμενα προϊόντα" και τις μεθόδους διοικητικής συνεργασίας.

Άρθρο 2

>ΘΕΣΗ ΠΙΝΑΚΑ>

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Νοεμβρίου 2001.

Για το Συμβούλιο

Ο Πρόεδρος

J. Vande Lanotte

(1) ΕΕ L 70 της 18.3.2000, σ. 2.

(2) ΕΕ L 109 της 19.4.2001, σ. 2.